Bandevold kræver stort politiopbud i retten | Helsingør Dagblad
Udgivet d. 20/07/2018 – kl. 10:45 Af Niels Berg
Bandevold kræver stort politiopbud i retten
HELSINGØR: En såkaldt indenretlig afhøring af de otte yngre mænd med banderelationer, som er varetægtsfængslet og sigtet for medvirken til knivstikkeri på Kirkeskov Allé ved Humlebæk Centeret i marts i år, finder lige nu sted i Retten i Helsingør.
Flere end 20 betjente er i det forvejen sommerferieramte Nordsjællands Politi udkommanderet til at holde øje med de sigtede og dem, der eventuelt måtte dukke op for at overvære forhøret i retssalen.
Der bliver foretaget våbenkontrol ved indgangen til retssalen under afhøringerne, som varer helt frem til ud på eftermiddagen.
Politiet oplyser, at flere af de sigtede skal have deres varetægtsfængsling vurderet af dommeren, da der kan sås tvivl om, hvorvidt deres flere måneder lange varetægtsfængsling kan forsvares i forhold til den straf, de står til.
Det kan derfor ikke afvises at nogle af dem bliver løsladt i dag.
De otte mænd er i alderen fra 21 til 26 år. Det var to mænd fra Helsingør på henholdsvis 26 og 57 år, der blev ramt af knivstik. Den ene pådrog sig et brækket håndled og et sår i ryggen. Den anden fik to stik i brystet. En tredje mand på 27 år kom lettere til skade. Men han var blandt gerningsmændene, skulle det senere vise sig. Alle otte blev i marts sigtet for drabsforsøg.
Artiklen sidst ændret: 20. juli 2018 10:45